SKRIFTLIG FORESPØRGSEL E-0372/01

af Reinhold Messner (Verts/ALE) til Kommissionen

(15. februar 2001)

Om: Forlængelse af koncessionen til Autostrade Spa

I fortsættelse af mine tidligere forespørgsler E-2293/99(1) og E-1457/00(2) bedes Kommissionen besvare følgende spørgsmål:

- Er det uafhængige udvalg med ansvar for procedurerne vedrørende tildeling af offentlige bygge- og anlægskontrakter i forbindelse med den koncession, der er givet Autostrade Spa, rent faktisk blevet nedsat?

- Er dette udvalg reelt uafhængigt og upartisk som krævet af Kommissionen, i betragtning af at det ser ud til at omfatter to repræsentanter valgt af ANAS (det italienske vejagentur) og en repræsentant valgt af Autostrade Spa?

- Hvilke foranstaltninger agter Kommissionen at træffe for at sørge for, at de betingelser, den fastlagde i sin skrivelse af 30. juli 1998 til den italienske regering, bliver overholdt, dersom ovennævnte oplysninger om medlemmerne af dette uafhængige udvalg er korrekte?

- Er Kommissionen enig i, at forlængelsen af koncessionen med den begrundelse, at det var nødvendigt at dække omkostningerne til arbejder, der ikke var blevet betalt, samt andre stridsspørgsmål, rent faktisk var en administrativ handling foretaget til gengæld for investeringer i nye infrastrukturer?

Det skal bemærkes, at koncessionen foreskriver nye investeringer på ca. 8 400 mia. lire, hvoraf 5 600 mia. er afsat til opgradere vejafsnittet Firenze-Bologna (34 km), selv om der i regeringsaftalerne af juli 1996 kun blev givet tilladelse til konstruktion af Aglio-Canova-strækningen samt forbedring af Firenze Nord-Firenze Syd-strækningen.

(1) EFT C 225 E af 8.8.2000, s. 89.

(2) EFT C 53 E af 20.2.2001, s. 144.

Svar afgivet på Kommissionens vegne af Frederik Bolkestein

(3. april 2001)

Ved skrivelse af 25. maj 2000 anmodede Kommissionen de italienske myndigheder om oplysninger vedrørende nedsættelsen af det uafhængige udvalg, det ærede parlamentsmedlem henviser til, for at kunne kontrollere, om de givne tilsagn om udvalgets upartiskhed og uafhængighed rent faktisk var blevet overholdt. Myndighederne besvarede først dette brev den 18. december 2000.

De italienske myndigheder meddelte, at de har til hensigt at nedsætte tre uafhængige udvalg, som vil få til opgave at føre tilsyn med procedurerne vedrørende tildeling af bygge- og anlægskontrakterne med Autostrade S.p.A. på basis af en geografisk kompetencefordeling. De pågældende udvalg er endnu ikke blevet nedsat. De italienske myndigheder har dog oplyst, at der er udarbejdet et udkast til et dekret om udnævnelse af medlemmer af de pågældende udvalg, og de har forsikret om, at disse medlemmer vil blive valgt blandt en række kompetente og uafhængige personer, såvel fra den udbydende myndighed som fra det firma, der får tildelt kontrakten, for at garantere en så høj grad som muligt af upartiskhed i forbindelse med afviklingen af tildelingsprocedurerne.

Kommissionen forbeholder sig under alle omstændigheder muligheden for at indlede den i EF-traktatens artikel 226 (tidligere artikel 169) omhandlede procedure vedrørende manglende overholdelse, hvis de tilsagn, de italienske myndigheder har afgivet, og som det ærede medlem henviser til, ikke bliver overholdt.